Amás, a estructura imposata en Bretanya dimpués d'a supresión d'o ducato de Bretanya en zaguerías d'o sieglo XVIII con a Revolución francesa y a creyación d'os departamentos en Francia crebó a evolución natural d'istos territorios, agrupando-ne beluns y desagrupando-ne atros en función de meras conveniencias politicas francesas, ta crebar os ligallos d'unión entre os territorios bretons y fer mas fácil l'asimilación politica y cultural d'o país a Francia. S'ha de parar cuenta amás que en o turbulento periodo d'a Revolución Francesa, os bretons yeran politicament muit conservadors y aduyoron a os monarquicos y a la nobleza francesa en as suyas luitas contra os revolucionarios y contra l'actual herencio politico francés; Bretanya estió mesmo a zona de Francia a on a guerra civil estió una realidat.